<classify> Wanalambalamba Azam FC leo wamefanikiwa kufuzu kuingia raundi ya pili ya michuano ya Kombe la Shirikisho Afrika baada ya kuibuka na ushindi wa mabao 3-1 dhidi ya Fasil Kenema kutoka Ethiopia jioni ya leo, mchezo uliofanyika katika Uwanja wa Azam Complex, Chamazi mjini Dar es Salaam. Ushindi huo unaifnya Azam kusonga mbele kwa wastani wa mabao 3-2. Mchezo wa kwanza uliofanyika nchini Ethiopia, Azam walifungwa bao 1-0 na sasa Azam wanataraijia kukutana na Triangle United ya Zimbabwe iliyoitoa Rukinzo ya Burundi. Mabao ya Azam FC katika mchezo wa leo yamefungwa na mchezaji mpya kutoka Ivory Coast, Richard Ella Djodi mawili na mshambuliaji mwenzake, Obrey Chirwa, wakati la Fasil Kenema limefungwa na Mujib Kasim. Djodi alifunga bao la kwanza dakika ya 23 kwa shuti la kiufundi baada ya kumgeuza beki wa Kenema kufuatia pasi nzuri ya kiungo mjuvi Salum Abubakar Sure Boy na la pili dakika ya 31 kwa shuti la mpira wa adhabu baada ya yeye mwenyewe kuchezewa rafu nje kidogo ya eneo la hatari. Kenema wakapata bao lao pekee dakika ya 36 kupitia kwa Mujib Kasim aliyefunga kwa kichwa akimalizia krosi ya Surafel Dagnachew kufuatia kazi nzuri iliyofanywa na Shemekit Gugesa aliyewachachafya mabeki wa Azam. Mzambia Chirwa akaihakikishia Azam FC nafasi ya kusonga mbele baada ya kufunga bao la tatu dakika ya 58 alimalizia mpira uliorudi baada ya kugonga nguzo kufuatia shuti kali la kiungo mshambuliaji Iddi Suleiman Nado aliyefanikiwa kwanza kuwapangua mabeki wa Kenem. Kwenye Raundi ya pili, Azam FC wataanzia nyumbani tena kati ya Septemba 13 na 15, kabla ya kusafiri kwenda Zimbabwe kwa mchezo wa marudiano kati ya Septemba 27 na 29. Kikosi cha Azam FC kilikuwa: Razak Abalora, Frank Domayo, Nico Wadada, Bruce Kangwa, Daniel Amoah, Yakubu Mohammed, Emmanuel Mvuyekure, Salum Abubakar, Obrey ChirwaDonald Ngoma dk 80, Richard Ela DjodiAbdallah Masoud Cabayedk64 Na Idd Suleiman NadoIddy Kipagwile dk70. Fasil Kenema: Samake Mickel, Coulibaly Yarefo, Surafel Dagnachew, Azuk IbobYosef Tekeleargawi dk77, Solomon Habte, Saed Hassen Alembrehane Azanawe dk46, Enyew Kassahum dk46, Habtamu Tekeset, Yared bayeh, Shemekit Gugesa, Amsalu Telahun na Mujib Kasim.  <topic>: MICHEZO 